กรมฝนหลวงและการบินเกษตร ตั้งเป้าปฏิบัติการทำฝนหลวงบรรเทาภัยแล้งและปัญหาหมอกควันทุกพื้นที่เต็มรูปแบบ
กรมฝนหลวงและการบินเกษตร ตั้งเป้าปฏิบัติการทำฝนหลวงบรรเทาภัยแล้งและปัญหาหมอกควันทุกพื้นที่เต็มรูปแบบนายสุรสีห์ กิตติมณฑล อธิบดีกรมฝนหลวงและการบินเกษตร กล่าวว่า จากสถานการณ์ภัยแล้งและปัญหาค่าฝุ่นละอองและหมอกควันที่รุนแรง รัฐบาลจึงสั่งการให้กรมฝนหลวงและการบินเกษตร ทบทวนแผนปฏิบัติการทำฝนหลวงประจำปีเพื่อบรรเทาปัญหาให้แก่ประชาชนในภูมิภาคต่างๆ มีการปรับแผนเร่งปฏิบัติการใหม่จากที่เคยดำเนินการวันที่ 1 มีนาคมของทุกปีโดยเริ่มปฏิบัติการมาตั้งแต่วันที่ 3 กุมภาพันธ์ 2563 แต่ยังไม่สามารถเปิดหน่วยปฏิบัติการกระจายทั่วทุกภุมิภาคได้ เนื่องจากนักบินบางส่วนอยู่ระหว่างการฝึกบินทบทวนประจำปีตามหลักนิรภัยสากล เมื่อแล้วเสร็จจะปฏิบัติการเต็มรูปแบบครบทุกหน่วยได้ตั้งแต่วันที่ 17 กุมภาพันธ์เป็นต้นไป โดยได้รับความร่วมมือจากกองทัพอากาศ กองทัพบก สนับสนุนอากาศยาน ข้อมูลพื้นที่จากกรมควบคุมมลพิษและการคาดการณ์พยากรณ์อากาศกรมอุตุนิยมวิทยาเพื่อประกอบการวางแผนสำหรับการออกปฏิบัติการให้มีประสิทธิภาพสูงสุด นอกจากนี้ ในช่วงที่ผ่านมายังร่วมกับกรมชลประทาน ออกปฏิบัติการทำฝนหลวงเพื่อเติมน้ำในอ่างเก็บน้ำในพื้นที่ภาคตะวันออกเนื่องจากสภาพอากาศเอื้ออำนวย ได้แก่ อ่างเก็บน้ำดอกกราย อ่างเก็บน้ำหนองปลาไหล จังหวัดระยอง และอ่างเก็บน้ำบางพระ จังหวัดชลบุรี สามารถเติมน้ำในอ่างเก็บน้ำและช่วยเหลือประชาชนในพื้นที่ทั้งการทำการเกษตรและน้ำสำหรับอุปโภคบริโภคได้